b"\n_START_ARTICLE_\nBlodberberis\n_START_PARAGRAPH_\nBlodberberis (latin: Berberis thunbergii 'Atropurpurea'  eller  ...'Atropurmureum' ) er den m\xc3\xb8rk r\xc3\xb8de varianten av planten h\xc3\xb8stberberis (latin: Berberis thunbergii)  i slekten berberis, som inng\xc3\xa5r i berberisfamilien. Den er normalt besk\xc3\xa5ret 80-120 cm h\xc3\xb8y, og en vanlig hekkeplante i norske hager. Ved fri vekst blir den lett 4 meter h\xc3\xb8y._NEWLINE_Blodberberis har blodr\xc3\xb8de til lilla, avlangt runde eller eggeformede blader som smalner ned i kileform mot den korte bladstelgelen. Planten har skarpe, 1-2 cm lange pigger som stikker ut i hj\xc3\xb8rnet ved bladfestet. Piggene er lyse og st\xc3\xa5r om lag 90 grader rett ut fra den r\xc3\xb8d-lilla, stive plantestengelen._NEWLINE_Blomstene er gule eller gul-r\xc3\xb8de md blomstring ca. 25. mai i osloomr\xc3\xa5det (fire uker etter l\xc3\xb8vsprett), mens b\xc3\xa6rene er helt r\xc3\xb8de og 5-8 mm lange. Planten er n\xc3\xb8ysom og hardf\xc3\xb8r, den er opprinnelig en fjellplante fra Japan og t\xc3\xa5ler beskj\xc3\xa6ring godt._NEWLINE_Blodberberis og h\xc3\xb8stberberis ble innf\xc3\xb8rt fra Japan til Russland av botanikeren Carl Johan Maksimovitsj fra 1864, og ble straks meget popul\xc3\xa6r i hager og parker i Europa. Den kom til Nederland i 1913. Den er b\xc3\xa5de hageplante og forvillet i Norge, og sprer seg ikke minst langs kysten."